“Zdan” — далёка не першы мой вопыт у галіне сучаснай музыкі. З традыцыйным вакалам я ўдзельнічала ў праектах “Osterweg”, “Vapor hiemis”, “Piarevaracien”, у апошнім таксама грала на сінтэзатары. Заўсёды імкнулася захаваць традыцыйную манеру выканання. На мой погляд, гэта варты шлях, каб зацікавіць традыцыйнымі спевамі большую колькасць людзей, тых, якія акапэльную аўтэнтыку самі слухаць не будуць. Нехта захоча знайсці арыгінал інтэрпрэтаванай песні, ён будзе пазнавацца, стане больш вядомым, чым калі б ляжаў дзесьці на паліцы. Фактычна гэта другое жыццё песні пасля выканання ў натуральным асяродку.